Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Bakartxo Ruiz Jaso andreak egindako galderaren erantzuna, Foru Diputazioak emana, Nafarroako Memoriaren Institutua Rozalejoko Markesaren jauregian kokatzeari buruzkoa. Galdera 2019ko urriaren 4ko 20. Nafarroako Parlamentuko Aldizkari Ofizialean argitaratu zen.

Iruñean, 2019ko urriaren 25ean

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Bakartxo Ruiz Jaso andreak 10-19/PES-00091 idatzizko galdera egin du. Hauxe da horri buruz Herritarrekiko eta Erakundeekiko Harremanetarako kontseilariak ematen dion informazioa:

Nafarroako Memoriaren Institutuaren eginkizunak betetzeko beharrezkoak diren espazio fisikoei buruzko azterlan zehatzea Rozalejoko markesaren jauregia zaharberritzeko obren proiektua eta zuzendaritza kontratatzeko lizitazio-iragarkian jasota dago —iragarki hori Nafarroako Gobernuaren Lizitazioen Atarian argitaratu zen—, baldintza teknikoen pleguaren barruan.

Kokaleku hori egokitzat jotzeko arrazoiei dagokienez, honako hauek nabarmendu behar ditugu:

– Memoriari buruzko politika publikoak, hiru hamarkadetan ikusezin egon ondoren, Iruñeko erdiguneko espazio fisiko batean kokatzea, Nafarroako Gobernuak politika horiekiko daukan zalantzarik gabeko konpromisoaren agerkari gisa.

– Erakinari bizia ematea, herritarrek, oro har, eta ikertzaileek, bereziki, (Liburutegia, Dokumentazio Zentroa) hura erabil dezaten sustatuz, eta hura prestakuntzarako toki (Memoria eskolak) eta bilerak egiteko toki (elkarteentzat) bihurtuz.

– Nafarroako Memoriaren Institutuaren eta Bakearen, Bizikidetzaren eta Giza Eskubideen Zuzendaritza Nagusiaren beharren egitarau osoa garatzeko behar adina toki edukitzea.

– Nafarroatik kanpo proiektatzea memoriaren inguruko politika publikoak, hain zuzen ere Donejakue Bidean dagoen toki batean, zeinetatik beste jatorri askotako pertsonak pasatzen baitira (turismo kontuengatik bada ere...).

– Espazio zabal bat edukitzea, zeinak aukera emanen duen Zuzendaritza Nagusiko bi zerbitzuak toki berean egon daitezen: garrantzitsua da hori, zeren eta zuzendaritza nagusiko arlo desberdinen arteko komunikazioa etengabea eta ezinbestekoa baita. Memoriaren inguruko politika guztien helburua da bizikidetasun errealago eta zuzenago bat eraikitzea eta bake-kultura bat sustatzea. Bizikidetza Atalarekiko eta Biktimen Arretarako Bulegoarekiko komunikazioa eta lankidetza etengabeak dira.

Institutua kokatzeko alternatibei dagokienez, bere garaian beste batzuk aztertu ziren, baina horietako bakarra ere ez zen Nafarroako Gobernuarena, eta bideraezinak ziren.

Azkenik, bilera batzuk eduki genituen aurreko udaleko arduradunekin, eta gaur egungoarekin ere eduki dira, gai honi eta beste batzuei buruz.

Hori guztia jakinarazten dizut, Nafarroako Parlamentuko Erregelamenduaren 194. artikuluan ezarritakoa betez.

Iruñean, 2019ko urriaren 25ean

Herritarrekiko harremanetako kontseilaria: Ana Ollo Hualde